
 	PËR VENDOSJEN E OPONENCËS TEKNIKE PËR PROJEKTET E VEPRAVE TË NDËRTIMIT 

Në mbështetje të nenit 100 të Kushtetutës dhe të neneve 4, 6, 8 e 18 të ligjit nr.8402, datë 10.9.1998 “Për kontrollin dhe disiplinimin e punimeve të ndërtimit”, të ndryshuar, me propozimin e Ministrit të Punëve Publike dhe Transportit, Këshilli i Ministrave

VENDOSI:

1. Për të gjitha projektet e veprave të ndërtimit, që realizohen në territorin e Republikës së Shqipërisë nga subjekte fizike dhe juridike, vendas ose të huaj, për të cilat vlera e preventivuar e punimeve të ndërtimit është jo më pak se 100 000 000 (njëqind milionë) lekë, të bëhet oponencë teknike.
2. Për të gjitha projektet e veprave të ndërtimit, oponenca teknike do të bëhet nga subjekte publike studimore/shkencore, të miratuara nga Ministria e Punëve Publike dhe Transportit.
3. Të gjitha projektet e veprave të ndërtimit, të përmendura në pikën 1 të këtij vendimi, nuk mund të miratohen nga organet kompetente pa kryerjen e oponencës teknike. Oponenca teknike është pjesë e dokumentacionit teknik të projektit.
4. Kërkesa për oponencë teknike bëhet nga investitori. Me miratimin e kërkesës, palët lidhin një aktmarrëveshje ndërmjet tyre, kushtet e së cilës miratohen nga Ministri i Punëve Publike dhe Transportit.
5. Tarifat e oponencës teknike të projekteve të veprave të ndërtimit, të zbatohen duke iu referuar aneksit 1, që i  bashkëlidhet këtij vendimi. 
6. Ngarkohen ministritë, institucionet qendrore dhe vendore, si dhe të gjitha organet e tjera investitore për zbatimin e këtij vendimi.
7. Vendimi nr.363, datë 18.7.2002 i Këshillit të Ministrave “Për vendosjen e oponencës teknike për projektet e ndërtimit të objekteve”, i ndryshuar, shfuqizohet. 
Ky vendim hyn në fuqi menjëherë dhe botohet në Fletoren Zyrtare.
 
KRYEMINISTRI
Sali  Berisha

Aneksi 1
TARIFAT PËR OPONENCËN TEKNIKE PËR PROJEKTET E VEPRAVE TË NDËRTIMIT

Tarifat për oponencën teknike për projektet e veprave të ndërtimit i referohen tarifës në përqindje të projektimit, drejtimit dhe kolaudimit të punimeve të ndërtimit, si më poshtë:

	Kushtimi (milion lekë)
	Tarifa (në %)

	100,00
	6.5

	150,00
	6.0

	200,00
	5.5

	250,00
	5.0

	300,00
	4.5

	mbi 300,00
	4.0



